SL Uradni list Evropske unije C 287/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 287/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ACEITE CAMPO DE CALATRAVA“

ES št.: ES-PDO-0005-0642-11.09.2007

ZGO ( ) ZOP ( X )

1. Ime:

„Aceite Campo de Calatrava“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.5 Olja in masti

3.2 Opis proizvoda, za katerega se uporablja ime iz točke 1:

Ekstra deviško oljčno olje se pridobiva iz plodov oljk (Olea europea L.) sorte Cornicabra (najmanj 80-odstotni delež) in priznane sorte Picual, ki sta vedno prisotni v oljih „Campo de Calatrava“. Olje se pridobiva z mehanskimi ali drugimi fizičnimi postopki, s katerimi se olje nikakor ne spremeni, ohranijo pa se okus, aroma in lastnosti plodov, iz katerih je iztisnjeno.

Oljke se obirajo neposredno z dreves, ko njihova zrelost doseže od 3 do 6 točk.

Najvišje dovoljene vrednosti za ekstra deviška oljčna olja z označbo porekla „Aceite Campo de Calatrava“ so:

najmanjša vsebnost oleinske kisline: 70 %;

kislost: največ 0,5°;

peroksidno število: največ 15 mekv O2/kg;

K232: največ 2;

K270: največ 0,15°;

organoleptična ocena:

mediana napake: Md = 0;

mediana sadežnosti: Mf > 3;

vlažnost: največ 0,1 za 100;

nečistoče: največ 0,1 za 100.

Z organoleptičnega vidika je v oljih prispevek vsake od zaščitenih sort, ki zagotavljajo senzorične lastnosti z jasno zaznavno kompleksno in intenzivno sadežnostjo. Iz tega sledi, da mora biti intenzivnost sadežnosti olj „Campo de Calatrava“ najmanj 3 točke. Grenkost in pikantnost sta opazni in uravnoteženi, njuna intenzivnost je med 3 in 6 točkami, od sadežnosti pa se ne razlikuje za več kot 2 točki.

Za ekstra deviška oljčna olja, pridelana v regiji Campo de Calatrava, je značilna tudi opazna sadežnost, opredeljena kot zeleno oljk in drugega svežega sadja, saj morajo olja vsebovati vsaj te pozitivne lastnosti.

Olja „Campo de Calatrava“ vsebujejo 79,64 % oleinskih maščobnih kislin, medtem ko je njihov delež v oljih z drugih območij pridelave od 56,9- do 78,4-odstoten (Uceda, Cultivo del Olivo). Največja dovoljena vsebnost je 70 %.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

—

3.6 Posebna pravila za rezanje, ribanje, pakiranje itd.:

Da bi se v vsaki fazi ohranile značilnosti tega olja in zagotovilo upoštevanje verige kakovosti olj z zaščitenim poreklom, morajo biti olja stekleničena na priznanem geografskem območju. Nadzorni organi lahko tako v celoti obvladujejo proizvodnjo in zagotavljajo, da za končno obdelavo proizvoda poskrbijo izkušeni proizvajalci v regiji. Ti najbolje vedo, kako se ta olja odzivajo na postopke, povezane s stekleničenjem, zlasti na trajanje in načine dekantiranja, uporabo filtrov in filtrirnih materialov (platen iz tekstila, vlaken, papirja, celuloze, filtrirne zemlje, perlita in diatomejske zemlje), temperature pri stekleničenju, obnašanje pri nizkih temperaturah in skladiščenje. Cilj je ohraniti posebne značilnosti proizvoda. Pravilno filtriranje omogoča, da potrošnik dobi trgovski izdelek, ki je v skladu s specifikacijo, in da se izboljšajo pogoji shranjevanja z odpravo raztopljenih trdnih ostankov in vlažnosti. Ti namreč onemogočajo pravilno uporabo olja za kuhanje in spodbujajo nastanek usedlin, ki povzročajo anaerobno fermentacijo ogljikovih hidratov in beljakovinskih snovi.

Polnilnica mora imeti sisteme, ki omogočajo stekleničenje olj z ZOP ločeno od drugih olj, ki bi jih morda morala stekleničiti.

Imeti mora tudi atestirane sisteme za meritve olja.

Olje se stekleniči v vsebnike iz stekla, PET, prevlečene kovine, tetrabrika ali keramike, ki se uporabljajo za živila.

3.7 Posebna pravila za označevanje:

Na etiketah na embalaži olja je poleg prodajnega imena logotip označbe z navedbo „Denominación de Origen Protegida (ali D.O.P.) Aceite Campo de Calatrava“.

Embalaža, ki se uporablja za trženje olja z zaščitenim poreklom, je opremljena z etiketami in sekundarnimi etiketami, na katerih je navedena zaščitena označba porekla. Sekundarne etikete morajo biti oštevilčene, izdati in nadzirati pa jih mora nadzorni organ, tako da se prepreči vsakršna ponovna uporaba. Število oštevilčenih etiket, ki jih nadzorni organ razdeli proizvajalcem olja, je omejeno na količino oljčnega olja, ki je certificirano in priglašeno za stekleničenje.

Označevanje je v skladu s splošnimi predpisi o označevanju.

4. Kratka opredelitev geografskega območja:

Območje pridelave, priprave in stekleničenja je na jugu pokrajine Kastilja – Manča, obsega pa osrednje območje province Ciudad Real, tako da sestavlja popolnoma enotno morfološko, geografsko in zgodovinsko enoto. Sestavljajo ga občine Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos in Villar del Pozo.

5. Povezanost z geografskim območjem:

5.1 Posebnosti geografskega območja:

Regija Campo de Calatrava je na južni planoti Pirenejskega polotoka, kjer je povprečna nadmorska višina nad 600 metrov.

Velika in pogosta navzočnost območij z visokim zračnim tlakom v povezavi z učinki celinskega podnebja odločilno vpliva na temperature, tako da so te zelo nizke ob zimskih anticiklonih in zelo visoke ob poletnih anticiklonih.

Padavine niso posebno obilne, saj regija ni na območju, ki ga prehajajo fronte in nevihte z jugozahoda ali iz ožine, ki prinašajo večji del padavin. Količina padavin v regiji Campo de Calatrava je na splošno manjša od 500 mm.

Prst, ki je srednje globoka, je bazična.

Vulkanski material na ozemlju je bazičen, ta pedološka posebnost pa je dodatni dejavnik, po katerem se to ozemlje razlikuje od drugih območij pridelave in ki vpliva na sestavo teh posebnih olj.

Temna barva prsti v regiji Campo de Calatrava absorbira veliko sončnega sevanja, zaradi česar se zviša temperatura prsti, tako da je ta z agronomskega vidika zgodnejša, kar pomeni, da pospešuje rast oljk.

5.2 Posebnost proizvoda:

Značilnosti oljčnega olja „Aceite Campo de Calatrava“ so:

— najmanj 80 % olja je pridobljenega iz sorte Cornicabra,

— visoka vsebnost oleinskih kislin, katerih najnižja vrednost za ta olja je 70 %,

— sadežnost presega 3 točke, prisotne pa so lastnosti sadežno zeleno oljk in drugih svežih sadežev, saj mora olje vsebovati vsaj te pozitivne lastnosti,

— senzorične lastnosti, dopolnjene z očitnim okusom grenkosti in pikantnosti z vrednostjo od 3 do 6 točk, ki pa se od sadežnosti ne sme razlikovati za več kot 2 točki,

— to olje se razlikuje od drugih olj z zaščitenim poreklom, ker je edino, ki je pridobljeno le iz sort Cornicabra in Picual.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Srednje globoka apnenčasta prst, vulkanski material, nizka raven vode z majhnimi količinami padavin, vroča poletja, dolga obdobja zmrzali pozimi in z agronomskega vidika zgodnja prst oblikujejo večinoma suh ekosistem, v katerem sta se skozi stoletja z naravnim izborom ohranili sorti Cornicabra in Picual, ki sta se odlično prilagodili okolju in dajeta končni proizvod z lastnostmi, po katerih se razlikuje od proizvodov iz drugih regij, v katerih se pridelujejo oljke. Te pedoklimatske razmere so vzrok za večjo koncentracijo oleinskih maščobnih kislin (Civantos, 1999), katerih najnižja vrednost je 70 %, zaradi česar imajo ta olja večjo oksidacijsko stabilnost.

Olje „Campo de Calatrava“ ima zaradi suhe bazične prsti in majhnih količin padavin sadežne senzorične lastnosti (sadežno zeleno oljk in drugih svežih sadežev) z vrednostjo najmanj 3 točk.

Pomanjkanje vode med zorenjem plodov zaradi zelo majhnih količin padavin je razlog za opazno in uravnoteženo grenkost in pikantnost, katerih intenzivnost je med 3 in 6 točkami, od sadežnosti pa se ne razlikuje za več kot 2 točki.

Sklic na objavo specifikacije:

(člen 5(7) Uredbe (ES) št. 510/2006)

http://docm.jccm.es/portaldocm/verDisposicionAntigua.do?ruta=2007/08/13&idDisposicion=123061987650950829

(1) UL L 93, 31.3.2006, str. 12.